Foto’s: Goeie nuus: Dwelmsindikaat wat Upington teister oopgevlekEen van die verdagtes. Foto: SAPD Nege verdagtes wat glo deel is van ŉ dwelmsindikaat in die Wes- en Noord-Kaap is vandeesweek tydens ŉ gesamentlike poging deur verskeie eenhede van die polisie en die Valke in hegtenis geneem. Brig. Hangwani Mulaudzi, woordvoerder van die Valke, het gesê die sindikaat versprei glo dwelms van Kaapstad na Upington en ŉ spesiale operasie is Maandag en Dinsdag gehou om die verdagtes aan te keer. “Drie verdagtes is Maandag om 21:00 tydens ŉ klopjag in Somerset-Wes in hegtenis geneem en ses ander, waaronder twee bekende meesterbreine, is omstreeks 02:00 die volgende dag by hul huise in Upington in hegtenis geneem,” het Mulaudzi gesê. Van die geld waarop die polisie beslag gelê het. Foto: SAPD Die spesiale operasie, wat Project Dynamo genoem is, is in 2014 van stapel gestuur nadat daar vasgestel is dat dwelmgebruik in Upington begin toeneem. “Geheime agente is gebruik om die sindikaat binne te sypel. Meer as R850 000 is tussen die agente en die sindikaat verhandel. Die keuse van dwelms wat die agente aangekoop en uit die gemeenskap verwyder het, was hoofsaaklik tik en Mandrax.” Die polisie het tydens die klopjagte onder meer beslag gelê op ŉ R50 000 se dwelms en ŉ onbekende bedrag kontant. Die verdagtes, tussen die ouderdom van 25 en 53 jaar oud, sal na verwagting Woensdag in die landdroshowe in Somerset-Wes en Upington verskyn op aanklagte van bedrog, die besit van dwelms en dwelmhandel.